Flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013 ar trebui exclusă atunci când aplicarea acestei flexibilități subminează îndeplinirea obiectivelor PCP, în special pentru stocurile cu biomasă reproducătoare sub Blim.

În cele din urmă, trebuie luate în considerare legăturile dintre regulamentul de bază al PCP și Regulamentul (CE) nr. 847/96 al Consiliului. Acesta din urmă stabilește condiții suplimentare pentru gestionarea interanuală a TAC-urilor, inclusiv dispoziții privind flexibilitatea în temeiul articolelor 3 și 4 pentru stocurile cu TAC-uri de precauție, respectiv pentru cele cu TAC-uri analitice. În temeiul articolului 2 din regulamentul respectiv, atunci când stabilește TAC-urile, Consiliul trebuie să decidă cu privire la stocurile pentru care nu se aplică articolele 3 și 4, în special în funcție de starea biologică a stocurilor. Mai recent, a fost introdus un alt mecanism de flexibilitate, prin articolul 15 alineatul (9) din Regulamentul (UE) nr. 1380/2013. Prin urmare, pentru a evita o flexibilitate excesivă, care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, ar trebui clarificat faptul că articolele 3 și 4 din Regulamentul (CE) nr. 847/96 nu se pot aplica în plus față de flexibilitatea de la an la an, prevăzută la articolul 15 alineatul (9) din Regulamentul (UE) nr. 1380/2013.

ICES a emis un aviz științific cu capturi zero în 2019 pentru șase stocuri (codul și merlanul din vestul Scoției, merlanul din Marea Irlandei, codul din Marea Celtică și cambula din Marea Celtică din sud și din sud-vestul Irlandei, codul din Kattegat). În ceea ce privește codul din Marea Celtică, stocul este inclus în lista stocurilor-țintă de la articolul 1 alineatul (1) din planul multianual pentru apele occidentale. Prin urmare, posibilitățile de pescuit pentru acest stoc trebuie stabilite în funcție de intervalul Fmsy prevăzut la articolul 4 din plan. În plus, în conformitate cu articolul 8 din plan, trebuie luate măsuri de salvgardare pentru a reface biomasa stocului de reproducere peste nivelurile de salvgardare.

Posibilitățile de pescuit pentru stocurile-țintă din Marea Nordului și din apele occidentale urmează să fie stabilite pe baza planurilor multianuale corespondente, care definesc intervalele mortalității prin pescuit FMSY și, prin urmare, oferă un grad de flexibilitate în anumite condiții. ICES a fost invitat să formuleze avize care să permită să se evalueze necesitatea și posibilitatea de a utiliza această flexibilitate. Valorile ridicate din intervalul FMSY sunt utilizate pentru a propune TAC-uri numai dacă, pe baza avizelor științifice, stabilirea posibilităților de pescuit în conformitate cu intervalele FMSY ar fi fie necesară pentru a realiza obiectivele fixate în planul multianual corespondent relevant în cazul pescuitului mixt, fie pentru a evita efectele negative asupra unui stoc cauzate de dinamica intra- sau inter-specii a stocurilor sau pentru a limita fluctuațiile ridicate de la an la an. În cazul în care biomasa stocului se află sub valorile de referință menționate în plan, posibilitățile de pescuit trebuie stabilite la un nivel care corespunde mortalității prin pescuit reduse proporțional ținând seama de scăderea biomasei stocului.

Propunerea nu are implicații financiare noi pentru statele membre. Consiliul adoptă acest regulament în fiecare an, iar mijloacele publice și private de punere în aplicare a acestuia există deja.

(10)[În ceea ce privește stocul de anghilă europeană (Anguilla anguilla L.), ICES a recomandat ca toate ratele mortalității antropogene, inclusiv prin pescuitul recreativ și pescuitul comercial, să fie reduse la zero sau menținute la un nivel cât mai apropiat de zero. Mai mult decât atât, Comisia Generală pentru Pescuit în Marea Mediterană (CGPM) a adoptat Recomandarea GFCM/42/2018/1 de stabilire a unor măsuri de gestionare a stocurilor de anghilă europeană în Marea Mediterană. Este oportun să se stabilească condiții de concurență echitabile în întreaga Uniune și, prin urmare, să se stabilească și pentru apele Uniunii din zona ICES, precum și pentru apele salmastre, precum estuarele, lagunele de coastă și apele de tranziție, o perioadă de interdicție de trei luni consecutive pentru toate activitățile de pescuit de anghilă europeană în toate etapele vieții. Dat fiind faptul că perioada de interzicere a activităților de pescuit ar trebui să fie în concordanță cu obiectivele de conservare prevăzute în Regulamentul (CE) nr. 1100/2007 al Consiliului și cu modelele de migrație temporară a anghilei europene, pentru apele Uniunii din zona ICES este necesar ca aceasta să fie stabilită în perioada cuprinsă între 1 august 2019 și 29 februarie 2020. A se revizui după avizul ICES]

(9)[Conform avizului științific, situația bibanului-de-mare european (Dicentrarchus labrax) din Marea Celtică, Canalul Mânecii, Marea Irlandei și sudul Mării Nordului (diviziunile ICES 4b, 4c, 7a și 7d-7h) rămâne îngrijorătoare. Biomasa stocului de reproducere continuă să scadă din 2005 și se află acum sub Blim. Mortalitatea prin pescuit a crescut de-a lungul seriilor cronologice, a atins un nivel record în 2013 și apoi a scăzut rapid sub mortalitatea prin pescuit care garantează producția maximă durabilă (FMSY). Estimările au arătat o recrutare slabă începând din 2008, cu excepția estimărilor pentru clasa de vârstă 2013 și 2014 care arată o recrutare medie. ICES recomandă ca atunci când se aplică abordarea producției maxime durabile (MSY), capturile totale din 2019 nu ar trebui să depășească 1789 de tone, ceea ce reprezintă o majorare în comparație cu avizul din 2018. Prin urmare, ar putea fi autorizate capturi mai însemnate pentru pescuitul cu cârlige și paragate din această specie. De asemenea, este oportun să se păstreze setul de măsuri pentru capturile accidentale inevitabile de biban-de-mare european cu anumite unelte, oferind totodată o creștere limitată a capturilor admisibile. Măsurile de gestionare a pescuitului recreativ de biban-de-mare european ar trebui adaptate ținându-se seama de impactul semnificativ al acestor activități de pescuit asupra stocurilor în cauză. În limitele avizelor științifice, practica capturării urmate de eliberare și limita pe mincioc ar trebui să continue, dar ar trebui aplicate perioade mai lungi de timp. A se revizui după avizul ICES]

(20)Regulamentul (CE) nr. 847/96 al Consiliului a introdus condiții suplimentare pentru gestionarea de la an la an a TAC-urilor, inclusiv, la articolele 3 și 4 din respectivul regulament, dispoziții privind flexibilitatea pentru TAC-urile de precauție și analitice. În temeiul articolului 2 din regulamentul respectiv, la stabilirea TAC-urilor, consiliul decide cu privire la stocurile pentru care nu se aplică articolul 3 sau 4 din respectivul regulament, în special în funcție de starea biologică a stocurilor. În 2014, prin articolul 15 alineatul (9) din Regulamentul (UE) nr. 1380/2013, a fost introdus un nou mecanism de flexibilitate de la an la an pentru toate stocurile care fac obiectul obligației de debarcare. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine, ar împiedica realizarea obiectivelor PCP și ar deteriora starea biologică a stocurilor, ar trebui să se prevadă ca articolele 3 și 4 din Regulamentul (CE) nr. 847/96 să se aplice TAC-urilor analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013.

(21)Flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013 ar trebui exclusă atunci când aplicarea acestei flexibilități subminează îndeplinirea obiectivelor PCP, în special pentru stocurile cu biomasă reproducătoare sub Blim.

(22)Atunci când o TAC aferentă unui stoc este repartizată unui singur stat membru, este oportun ca respectivul stat membru să fie abilitat, în conformitate cu articolul 2 alineatul (1) din tratat, să stabilească nivelul acesteia. Ar trebui să se adopte dispoziții prin care să se garanteze că, atunci când stabilește nivelul unei capturi totale admisibile, statul membru în cauză acționează în deplină conformitate cu principiile și normele PCP.

(23)Este necesar să se stabilească plafoanele efortului de pescuit pentru 2020 în conformitate cu articolele 5, 6, 7 și 9 și cu anexa I la Regulamentul (UE) nr. 2016/1627.

(24)Pentru a garanta utilizarea în totalitate a posibilităților de pescuit, este adecvat să se permită implementarea unui mecanism flexibil între anumite zone supuse TAC-urilor care vizează același stoc biologic.

(25)Pentru unele specii, cum ar fi anumite specii de rechini, chiar și o activitate de pescuit limitată ar putea conduce la apariția unui risc serios în ceea ce privește conservarea. Prin urmare, posibilitățile de pescuit pentru astfel de specii ar trebui restricționate complet printr-o interdicție generală de pescuit pentru speciile respective.

(26)În cadrul celei de a 12-a Conferințe a Părților la Convenția privind conservarea speciilor migratoare de animale sălbatice, care a avut loc la Manila în perioada 23-28 octombrie 2017, mai multe specii au fost adăugate la listele de specii protejate din apendicele I și II la convenție. În consecință, este oportun să se prevadă protecția acestor specii în cadrul activităților de pescuit desfășurate de navele de pescuit ale Uniunii în toate apele și de navele de pescuit ale țărilor terțe în apele Uniunii.

(27)Utilizarea posibilităților de pescuit disponibile pentru navele de pescuit din Uniune prevăzute în prezentul regulament se face în condițiile prevăzute de Regulamentul (CE) nr. 1224/2009 al Consiliului, în special la articolele 33 și 34 din respectivul regulament, referitoare la înregistrarea capturilor și a efortului de pescuit și la transmiterea datelor privind epuizarea posibilităților de pescuit. Prin urmare, este necesar să se precizeze codurile care trebuie utilizate de statele membre atunci când transmit Comisiei date cu privire la debarcarea stocurilor care fac obiectul prezentului regulament.

(28)Potrivit avizului ICES, este oportun să se mențină un sistem specific de gestionare a uvei și a capturilor accidentale asociate în apele Uniunii din diviziunile ICES 2a și 3a și din subzona ICES 4. Dat fiind că avizul științific al ICES este așteptat abia în februarie 2020, este adecvat ca, până la emiterea acestui aviz, TAC-urile și cotele pentru stocul respectiv să fie fixate la zero, cu titlu provizoriu.

(29)În conformitate cu procedura prevăzută în acordurile sau protocoalele privind relațiile în domeniul pescuitului încheiate cu Norvegia și cu Insulele Feroe, Uniunea a organizat consultări privind drepturile de pescuit cu partenerii respectivi. În conformitate cu procedura prevăzută în acordul și protocolul privind relațiile în domeniul pescuitului încheiate cu Groenlanda, comitetul mixt a stabilit nivelul posibilităților de pescuit disponibile pentru Uniune în apele Groenlandei în 2020. Prin urmare, este necesar să se includă respectivele posibilități de pescuit în prezentul regulament.

(30)În cadrul reuniunii sale anuale din 2019, Comisia pentru pescuit în Atlanticul de Nord-Est (NEAFC) a adoptat măsuri de conservare privind cele două stocuri de sebastă din Marea Irminger. Măsurile respective ar trebui să fie transpuse în legislația Uniunii. [considerentul și măsura vor fi revizuite după reuniunea anuală]

(31)În cadrul reuniunii sale anuale din 2019, Comisia Internațională pentru Conservarea Tonului din Oceanul Atlantic (ICCAT) a convenit că, în 2018 și 2019, Uniunea poate să distribuie rezervele nealocate pentru tonul roșu pentru 2019 și 2020, ținând seama în special de nevoile părților contractante și ale părților, entităților sau entităților de pescuit cooperante necontractante (PCC) ale ICCAT costiere în curs de dezvoltare referitoare la pescuitul lor tradițional. Acest mod de distribuire a fost convenit în cadrul reuniunii dintre sesiuni a Grupului 2 al ICCAT (Madrid, martie 2018) pe baza, în ceea ce privește posibilitățile repartizate Uniunii, a informațiilor transmise de statele membre, în special Grecia, Spania și Portugalia. Drept urmare, Uniunea a primit posibilități de pescuit specifice reprezentând 87 de tone pentru 2019 și 100 de tone pentru 2020, acestea urmând să fie utilizate de flotele pe pescuit tradițional ale Uniunii în anumite regiuni ale Uniunii. Această repartizare de noi posibilități de pescuit a fost aprobată de ICCAT în cadrul reuniunii sale anuale din 2018 și, prin urmare, este necesar să se stabilească o cheie de repartizare pentru aceste posibilități de pescuit suplimentare. [considerentul și măsura vor fi revizuite după reuniunea anuală]

(32)Recomandarea ICCAT 16-05 trebuie implementată în legislația Uniunii, ea reducând TAC pentru peștele-spadă din Marea Mediterană pentru 2019. După cum este deja cazul stocului de ton roșu din est și din Marea Mediterană, este oportun ca, în cazul pescuitului recreativ din toate celelalte stocuri ICCAT, capturile să respecte limitele privind capturile adoptate de ICCAT. De asemenea, navele de pescuit ale Uniunii de cel puțin 20 de metri lungime care pescuiesc ton obez în zona Convenției ICCAT ar trebui să respecte limitările de capacitate adoptate de ICCAT în recomandarea sa 15-01. [considerentul și măsura vor fi revizuite după reuniunea anuală]

(33)În cadrul reuniunii sale anuale din 2019, părțile la Comisia pentru conservarea faunei și florei marine din Antarctica (CCAMLR) au adoptat limite de captură atât pentru speciile vizate, cât și pentru speciile capturate accidental pentru perioada 1 decembrie 2019-30 noiembrie 2020. Exploatarea cotelor în cursul anului 2019 ar trebui luată în considerare la stabilirea posibilităților de pescuit pentru 2020. [considerentul și măsura vor fi revizuite după reuniunea anuală]

(34)În cadrul reuniunii sale anuale din 2018, Comisia Tonului din Oceanul Indian (IOTC) a adoptat noi limite de captură pentru tonul cu aripioare galbene (Thunnus albacares) care nu afectează limitele de captură ale Uniunii în cadrul IOTC. De asemenea, IOTC a redus posibilitățile de utilizare a dispozitivelor de concentrare a peștilor (FAD-uri) și a navelor de aprovizionare. Aceste dispoziții nu au fost revizuite în cadrul reuniunii sale anuale din 2020 și, prin urmare, ar trebui să fie în continuare transpuse în legislația Uniunii. [considerentul și măsura vor fi revizuite după reuniunea anuală]

(35)Reuniunea anuală a Organizației regionale de gestionare a pescuitului în Pacificul de Sud (SPRFMO) va avea loc în perioada 14-18 februarie 2020. Măsurile actuale pentru zona Convenției SPRFMO ar trebui să fie menținute provizoriu, până la încheierea reuniunii anuale menționate.

(36)În cadrul reuniunii sale anuale din 2017, Comisia interamericană pentru tonul tropical (CITT) a adoptat o măsură de conservare pentru tonul cu aripioare galbene, tonul obez și tonul dungat pentru perioada 2018-2020. Măsura nu a fost revizuită în cadrul reuniunii sale anuale din 2019 și, prin urmare, ar trebui să fie în continuare transpusă în legislația Uniunii. [considerentul și măsura vor fi revizuite după reuniunea anuală]

(37)În cadrul reuniunii sale anuale din 2019, Comisia pentru conservarea tonului roșu din sud (CCSBT) a confirmat TAC pentru tonul roșu din sud pentru perioada 2018-2020 adoptată cu ocazia reuniunii anuale din 2016. Măsurile respective ar trebui să fie transpuse în legislația Uniunii. [considerentul și măsura vor fi revizuite după reuniunea anuală]

(38)În cadrul reuniunii sale anuale din 2019, Organizația de Pescuit în Atlanticul de Sud-Est (SEAFO) a adoptat TAC-uri pentru principalele specii din domeniul său de competență. Măsurile respective ar trebui să fie transpuse în legislația Uniunii. [considerentul și măsura vor fi revizuite după reuniunea anuală]

(39)În cadrul reuniunii sale anuale din 2019, Comisia pentru pescuitul în Oceanul Pacific de Vest și Central (WCPFC) a adoptat măsuri de conservare și gestionare. Măsurile respective ar trebui să fie transpuse în legislația Uniunii. [considerentul și măsura vor fi revizuite după reuniunea anuală]